Mă străduiesc de șase luni să protestez în fața Primăriei Capitalei conform Legii 60/1991 și îmi este imposibil. Nu, pînă acum nu am recurs la un gest de nesupunere civică. Poate nici nu va fi nevoie căci, iată, Primarul General aproape că jură că se va asigura că legislația în domeniul protestelor va fi respectată în București:

“Ii asigur pe bucuresteni ca au in mine un reprezentant care va respecta ceas de ceas Constitutia si legile tarii, le va apara tuturor drepturile si interesele legitime, si va lupa pentru ca Bucurestiul sa fie intr-adevar o capitala europeana, din toate puncte de vedere.

In aceasta ordine de idei, nu voi mai tolera niciun fel de abatere de la litera legii in ce priveste manifestatiile publice. Oricine este liber sa protesteze, dar organizatorii manifestatiilor trebuie sa-si asume responsabilitatea. Democratia inseamna libertate, dar in egala masura si responsabilitate. Legea e aceeasi pentru toti!“.

Vin în sprijinul doamnei Primar și îi indic fix locul, biroul precis de unde trebui să își înceapă lupta pentru respectarea legislației în ceea ce privește adunările publice – chiar biroul domnului Bădulescu. În decembrie 2016, doamna primar a decis să delege atribuțiile – adică semnătura finală de pe avize, spre viceprimarul Bădulescu. În aprilie 2017, vicele Bădulescu a dat ok-ul unui grup de 20 de cetățeni pentru a protesta ZILNIC, între orele 10.00 – 22.00. în fața sediilor PSD, ALDE, PMB și la fântâni zona Universitate între 15.03.2017 – 31.12.2017. Tot anul, toată ziua, în fiecare zi. La un moment dat, prin iunie, locul din fața PSD-ului a fost cedat unui ONG al cărui președinte figurează pe listele PSD – ALDE la alegerile Consiliului General din 2016 (am scris mai multe despre astea aici și aici).

Am constatat în nenumărate rânduri că nu este absolut nimic în aceste locuri, drept pentru care am îndrăznit să întreb la Jandarmeria București și la Poliția Rutieră, ambele instituții membre în comisia de ordine publică, ce și cum cu protestele astea. Mai mult, conform Legii, Jandarmeria e cam obligată să fie de față la orice protest, deci ar fi trebuit să fie zilnic în cele patru locuri. Poliția Rutieră zice că mai trece ea din când în când, dar că responsabilitatea este la Jandarmeria Română. Jandarmeria Română însă, foarte interesant, ne spune că în zilele în care nu au fost proteste, nu au detașat oameni, fără să ne specifice în câte dintre zilele notificate nu a fost picior de protestatar.

Răspunsul Jandarmeriei:

Răspunsul Poliției Rutiere:

Deci cel puțin alte două instituții ale statului cunosc aceste protocoale de protest și au în responsabilitate monitorizarea lor. Poate-s detalii astea, cine știe.

Am întrebat și Primăria Capitalei ce și cum cu numărul de participanți din fața Primăriei Capitalei, în speranța că scot și ei capul pe ferastră și văd evidența - e gol. Dar nu, Primăria Capitalei dă și ea, la rândul ei, vina pe Poliția Rutieră și pe Jandarmeria Română:

Dar dacă și Jandarmeria a zis că nu-i protest acolo, înseamnă că nu mi se pare. Drept pentru care am purces la a notifica șase proteste în fața PMB-ului. Patru dintre ele au fost pentru trotuarul din fața parcului Cișmigiu, acolo unde cinci enigmatice creaturi invizibile protestează din aprilie zi de zi. Toate mi-au fost refuzate pentru că se suprapun peste protestul notificat de acești oameni invizibili. Două săptămâni m-am dus zi de zi să constat, evident, că acolo nu e niciun protest.

Bine, ne repliem - am notificat pe străzile lăturalnice Primăriei: Inginer Radu Elie, respectiv Anghel Saligny. Viceprimarul Bădulescu inventează el un nou articol în lege și îmi explică: “singura locație pentru desfășurarea adunărilor publice este trotuarul de vis a vis de față de Parcul Cișmigiu”. Deci nici așa nu se poate. Ca un adevărat organizator de nunți și alte chermeze, știe el precis unde trebuie să stau atunci când vreau să spun administrației publice că este sinistră:

Bine, atunci aș dori să protestez de la anul – începând cu luna ianuarie și m-am gândit să mă mai opresc în luna iunie, la final. Eram deja suficient de nervoasă cât să mă angajez să fac asta jumătate de an. Nu mult, doar două ore pe zi, cât să las și pe alții să protesteze, să nu-mi fie prea cald vara, prea frig iarna. Viceprimarul Bădulescu mai bagă un articol de lege în Legea adunărilor publice – nu se poate, pentru 2018 discutăm în 2018.

Doamna Primar s-a anunțat azi un feroce apărător al Legii și al Constituției, începe o nouă luptă în numele dreptății și a respectării dreptului la protest. O invit să analizeze cele pe care le prezint aici. O rog să citească și Legea Adunărilor Publice și să înțeleagă că a pus stăpân peste libertatea de exprimare un cetățean care nu are nici cea mai ușoară formă de respect pentru aceste valori. Vrea să fie curat și ordine și respect pentru lege? Să înceapă cu biroul colegului domniei sale. Primăria Capitalei este primul abuzator al acestei Legi. Iar doamna Primar, prin delegarea acestei atribuții către viceprimar, îmi este foarte clar că este complice la aceste mârșăvii.